Monogatari
Monogatari (物語?, azərb. Hekayə‎) – Yaponiya romançısı Nisio İsin tərəfindən yazılan və Tayvan illüstratoru Vofan tərəfindən çəkilən ranobe seriyası. Kodansha nəşriyyatı 2006-cı ilin noyabrından bəri Kodansha Box imprinti altında 24 cildini buraxmışdır. Azı 5 cildinin də buraxılması planlaşdırılır. Hekayənin baş qəhrəmanı vampir hücumundan sağ çıxmış lisey tələbəsi Araraqi Koyomidir. Özü də vampirə çevrilmiş Koyomi tezliklə müxtəlif qəribə hadisələrlə – kabuslarla, tanrılarla, mifik varlıqlarla və ruhlarla problemləri olan qızlara kömək etməyə başlayır. Shaft tərəfindən istehsal olunmuş ilk anime adaptasiyası "Bakemonogatari" (12 seriya) 2009-cu ilin iyulundan sentyabrına qədər nümayiş etdirilmişdir və 2009-cu ilin noyabrından 2010-cu ilin iyununa qədər daha üç seriyası onlayn yayımlanmışdır. Sikvel anime "Nisemonogatari" 2012-ci ilin yanvarından martına qədər göstərilmişdir. "Nekomonogatari (Kuro)" animesi isə 31 dekabr 2012-ci ildə yayımlanmışdır. "Monogatari Series Second Season" adlı növbəti anime 7 iyul 2013-cü ildən 29 dekabr 2013-cü ilə kimi nümayiş etdirilmişdir. "Hanamonogatari" animesi isə 16 avqust 2014-cü ildə yayımlanmışdır. "Tsukimonogatari"-nin anime adaptasiyası 31 dekabr 2014-cü ildə göstərilmişdir. "Owarimonogatari" romanlarının anime adaptasiyasının birinci mövsümü 3 oktyabr-19 dekabr 2015-ci il tarixlərində, ikinci mövsümü isə 12-13 avqust 2017-ci il tarixlərində yayımlanmışdır. Bundan əlavə, "Kizumonogatari" prikvel ranobesi əsasında çəkilmiş film trilogiyası buraxılmışdır.